Poliisi esitti tyytymättömyytensä viime vuoden tapahtuman alkoholinkäyttöön 10 kuukautta tapahtuman jälkeen. Järjestäjä päätyi lisärangaistusten pelossa perumaan ensi kuun tapahtuman.

Hangon Beach Piquenique Party -tapahtuma jouduttiin perumaan viime tipassa.

Hangossa oli tarkoitus järjestää heinäkuussa kolmatta kertaa Hangon Beach Piquenique Party -tapahtuma. Tiistaina järjestäjät kuitenkin ilmoittivat tapahtuman peruuntumisesta viranomaisten vaatimusten takia.

- Saimme rangaistusvaatimuksen viime vuoden tapahtumasta toukokuun alussa. Lopullinen päätös tapahtuman perumisesta tehtiin eilen, Jari Hedman, toinen järjestäjistä, kertoi keskiviikkona.

Poliisilla kesti siis noin 10 kuukautta ilmoittaa tyytymättömyydestään viime heinäkuussa järjestettyyn tapahtumaan. Järjestäjät yrittivät vielä kuukauden päivät selvittää asiaa.

- Hangon kaupunki on tehnyt kaikkensa auttaakseen meitä, että tämä voitaisiin järjestää, Hedman korostaa.

Erikoinen soppa

Tilanteeseen johtanut tapahtumaketju on Hedmanin kertoman perusteella suhteellisen erikoinen. Viime kesänä toista kertaa järjestettyä tapahtumaa varten järjestäjät pyysivät ja saivat kaupungilta käyttöönsä Hangon Casinon viereisen puiston.

Ilmaistapahtuman aluetta ei rajattu mitenkään, eikä anniskelualueita ollut. Anniskelun hoiti viereinen Casino, jonka terassialuetta oli laajennettu. Kaikki vaikutti etukäteen selkeältä.

- Päivää ennen tapahtumaa poliisi ilmoitti, että alkoholin nauttiminen puistossa on kielletty, Hedman päivittelee.

Vuorokaudessa olisi siis pitänyt järjestää valvonta alkoholinkäytölle vapaassa käytössä olleeseen puistoon, jonka aluetta ei oltu mitenkään rajattu. Kyseessä oli lisäksi päivätapahtuma, jonka kestoksi oli ilmoitettu kello 12-17.

Järjestäjät totesivat tehtävän mahdottomaksi, mutta Hedman kävi varmuuden vuoksi tarkistamassa alueella käyneeltä poliisipartiolta, että kaikki oli kunnossa. Partio vastasi näin olevan ja poistui paikalta. Ainoatakaan järjestyshäiriötä ei Hedmanin mukaan päivän aikana ollut.

Yllättävä rangaistusvaatimus

Tapahtuman jälkeen puisto siivottiin, ja kaikki osapuolet olivat tyytyväisiä. Poliisilta ei tullut yhteydenottoa, joten alun huoli vaikutti olleen turha. Uutta tapahtumaa ryhdyttiin suunnittelemaan.

Toukokuun alussa Hedman kumppaneineen sai kuitenkin rangaistusvaatimuksen ja 3 000 euron sakon kokoontumisrikkomuksesta - lähes tarkalleen kymmenen kuukautta tapahtuman järjestämisen jälkeen.

- Meitä syytetään siitä, että kannustimme ihmisiä juomaan. Tapahtuma oli koko perheen tapahtuma, joka järjestettiin keskellä päivää. Me vain varasimme puiston käyttöömme, Hedman ihmettelee.

Juuri tämä puiston varaaminen vaikuttaisi olevan se pykälä, johon järjestäjät kompastuivat. Se nimittäin synnytti myös valvontavastuun.

- Kysyin poliisilta, miten olisi käynyt, jos olisimme varanneet pelkän esiintymislavan, antaneet ihmisten kaljoitella puistossa ja jättäneet sen siivoamatta. Se olisi kuulemma ollut ihan ok.